DA poog om verskille te oorkom voor kongresMmusi Maimane, leier van die DA. Pogings is agter die skerms aan die gang om verskille binne die DA op te los oor ras- en geslagskwessies in die aanloop tot die party se federale kongres hierdie naweek in Pretoria. Voorstelle dat DA-strukture meer verteenwoordigend moet wees, het die afgelope twee weke gelei tot ŉ teenvoorstel wat raskwotas in die DA spesifiek sal verbied. Die verwagting is dat dit tot ŉ onbetaamlike openbare stryery kan lei as iemand nie ingryp nie. Die tweede resolusie wat onmin kan veroorsaak stel voor dat alle vrouelede van die DA outomaties lede word van die DA-vrouenetwerk (Dawn), wat dieselfde rol in die DA vervul wat die ANC-vroueliga in die ANC het. Baie van die DA se meer liberale lede, asook baie van die meer welvarende vrouelede, meen Dawn is ŉ onnodige en tydrowende aktiwiteit (dit tref onderskeid tussen mense op grond van geslag, wat nie baie liberaal is nie). Baie ander vrouelede van die DA meen egter Dawn bied waardevolle ondersteuning aan vroue wat byvoorbeeld ly onder huishoudelike geweld of ander knelpunte wat spesifiek vroue beleef. Waarnemers sal die DA-kongres ook dophou vir aanduidings oor hoe die DA gaan aanpas by veranderde partypolitieke dinamiek ná verlede week se mislukte mosie van wantroue in die DA-burgemeester van Nelson Mandelabaai, Athol Trollip. Terselfdertyd het die DA poste in die metroraad aangebied aan twee kleiner opposisiepartye met wie die DA nie gewoonlik saamwerk nie, te wete die Patriotic Alliance (PA) en die African Independent Congress (AIC), wat op hulle beurt onderneem het om Trollip as burgemeester te steun. Die DA-leier, Mmusi Maimane, het die afgelope paar weke al meer stellings begin maak teen die EFF. Alle oë sal dus dié naweek op Maimane wees om te sien wat hy oor verhoudinge tussen die DA en ander politieke partye te sê gaan hê.